Drie deur ‘onbeheerbare’ skare doodgeslaanArgieffoto Foto: SAPD, Facebook Drie vermeende misdadigers is Donderdag deur inwoners van Boschfontein, naby Schoemansdal in Mpumalanga, doodgeslaan voordat polisiebeamptes daarin kon slaag om ŉ vierde man van die woedende skare te red. Brig. Leonard Hlathi, woordvoerder van die polisie, het gesê die polisie is omstreeks 17:30 na die toneel ontbied, waar ŉ “onbeheerbare” groep inwoners besig was om vier mans aan te rand. Volgens Hlathi was drie van die mans met die polisie se aankoms op die toneel reeds dood. “Die polisie het tussenbeide getree en het die vierde man van die inwoners gered. Hy is na ŉ plaaslike hospitaal gehaas,” het hy gesê. Volgens die inwoners was die vier mans verantwoordelik vir ŉ reeks misdade in die gebied. “Die polisie veroordeel hierdie afskuwelike voorval ten sterkste en doen weereens ŉ beroep op die publiek om nie reg in eie hande te neem nie. Die korrekte prosedure vir die aanmelding van misdaad moet gevolg word. Boendoegeweld is ŉ oortreding van die wet, aangesien daar polisiebeamptes en howe is wat die vervolging van oortreders kan hanteer,” het Hlathi gesê. Niemand is nog in hegtenis geneem in verband met die aanranding van die mans nie. Enigiemand met meer inligting word versoek om kapt. Busisiwe Kunene op 082 448 9521 te bel.